Cuneiform Tablet Kt 94/k 845 (AKT 6c 528)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
um-ma a-dí-da-ma ù a-lá-ḫu-um-ma a-na lá-ma-sí qí-bi-ma mì-šu ša iš-tù ša-na-at ù ší-ta ša-na-at ni-iš-ta-na-pá-ra-ni-ma ù tí-ir-tám ša É a-bi-ni kà-ša-dam ú-lá ta-le-e-a-ni ù šu-ma ša-zu-za-tum ša i-na ša-ḫa-tí-ki i-za-zu-nu ù a-na té-er-tí-ni ú-lá i-na-ḫi-du ša-ni-ú-tum ša ki-ma šu-nu-tí ú-lá i-ba-ší-ú iš-tù 3 ša-na-tim en-um-a-šùr lu me-et a-na-kam i-tur₄-DINGIR i-na ba-áb kà-ri-im ki-ma né-ší-im pá-ri-ik-ma ú-lá ni-le-e-ma ší-bi a-na a-wi-lim ú-lá ni-ša-kán we-i-da-ni-ma ù pí-a-am a-na a-wi-lim ú-lá nu-ma-lá ṭup-pá-am ša a-lim{ki} ù ra-bi-ṣa-am nu-qá-a ki-ma a-tí me-er-a-at en-num-a-šùr ù ma-li-ku-ki a-na a-lim{ki} a-šu-mì da-me-e en-um-a-šùr ù KÙ.BABBAR-áp É a-bi-ni ta-ta-na-lá-kà-ni i-tur₄-DINGIR iš-me-ma a-na ṣé-er ša ki-ma šu-wa-tí ù be-el-ba-ni a-mì-ša-am iš-pu-ra-am um-ma šu-ut-ma a-ma-kam ṭup-pá-am ša a-lim{ki} ù ra-bi-ṣa-am aḫ-za-nim-ma a-na-kam i-na sà-bi-tí-a a-na-ku ù DUMU šál-ma-a-šùr lu ni-ta-wu a-na a-lim{ki} al-ki-ma um-ma a-tí-ma ṭup-pá-am ša a-mu-tám ša i-na ṣé-er en-um-a-šùr i-tur₄-DINGIR i-šu-ú ṭup-pu-um šu-ut ù ṭup-pu-ú ša É a-bi₄-a ša a-šu-mì lá-qé-pí-im i-tur₄-DINGIR e-pu-lu